Halpuutus etenee nyt savukkeisiin – alennukset jopa 30 senttiä askilta.

Maahantuojat ja kauppa alentavat suosittujen savumerkkien hintoja enimmillään 30 senttiä askilta. AOP

Hallituksen ajamalle tupakkaveron korotukselle on käymässä köpelösti, sillä tupakkamarkkinoita hallitsevat yhtiöt ja vähittäiskauppa laskevat yllättäen savukkeiden kuluttajahintoja.

Hinnanalennukset tulevat voimaan viimeistään lähiviikkojen aikana riippuen siitä, milloin kauppa saa uudet askit varastoista myyntipisteisiin.

Alen seurauksena hallituksen hamuama lisäverokertymä tupakasta on jäämässä pienemmäksi kuin mitä valtion budjetin laatijat kuvittelivat. Terveyspoliittisesti vaikutus on mahdollisesti vielä isompi takaisku, sillä ensi kertaa miesmuistiin monen tupakkamerkin kotimainen kuluttajahinta alenee eikä nouse.

– Tämä on erittäin huono uutinen etenkin nuorten tupakoinnin kannalta. Hinnalla on todella iso merkitys tupakoinnin vähentämisessä, pahoittelee terveyden edistämisen ylilääkäri, dosentti Eeva Ollila Suomen syöpäjärjestöistä.

Ollilan mielestä hinnanalennuksen voi nähdä osana tupakkateollisuuden uutta taistelua suomalaisten hengistä. Tupakan hinta on hänen mukaansa erityisen merkittävä tekijä nuorten ostospäätöksissä, etenkin siinä aloittaako nuori tupakoinnin.

Bränditupakat

Odottamaton ”halpuutus” tarkoittaa sitä, että maahantuojat ja kauppa alentavat suosittujen savumerkkien hintoja enimmillään 30 eurosenttiä askilta. Alessa ovat mukana kaikki kolme suurta maahantuojaa.

Uusien hintaluetteloiden mukaan esimerkiksi tupakkayhtiö Imperial Tobaccon maahantuoman Smartin myyntihinta alenee 5,80 eurosta 5,50 euroon askilta.

British American Tobaccon maahantuoma Pall Mall alenee 5,50 eurosta 5,40 euroon askilta.

Suomen markkinajohtaja Philip Morris alentaa punaisen Marlboron hintaa 6,00 eurosta 5,80 euroon.

Kaikkien savukkeiden hinnat eivät laske. Jotkut hinnat pysyvät ennallaan, jotkut hinnat nousevat jopa 50 eurosenttiä askilta.

Vaikuttaa siltä, että maahantuojat alentavat suurten brändituotteiden hintoja.

Ei meidän vika

Vähittäiskauppa pesee kätensä hinta-alesta. Kaupan edustajan mukaan tupakkatuotteet hinnoittelee maahantuoja, ei kauppa.

– Hinnat tulevat meille annettuina, sanoo valikoimajohtaja Katja Tapio SOK:sta.

Tapio ei halua kuitenkaan avata sitä, miten kauppa varmistaa oman myyntikatteensa tupakkatuotteissa. Hän vyöryttää hinta-alen maahantuojien syyksi.

– Hinnat laskevat, vaikka verotus nousee. Tämä kertoo, että toimijoiden (maahantuojien) kesken on kilpailua, Tapio sanoo.

Ykkönen vahvistaa

Suomen ykkösmaahantuojan Philip Morris Internationalin yhteiskuntasuhteista Suomessa vastaava Päivi Mononen-Mikkilä huomauttaa, että hinnoittelu on bisnespäätöksiä, joista yhtiö ei keskustele julkisesti kilpailullisista syistä.

– Kuitenkin Suomen voimakkaasti muusta EU:sta poikkeava arvoperusteinen tupakkaverotus kannustaa laskemaan nimenomaan kalliimpien savukkeiden hintoja, Mononen-Mikkilä kuitenkin myöntää.

Suomessa tupakkaa verotetaan progressiivisesti siten, että kalliimmista brändituotteista maksetaan enemmän veroja. Sen sijaan monissa muissa unionimaissa on yksikköpainotteinen vero, joka ei verota brändiä vaan kaikki savukkeet ovat samalla viivalla.

Arvoperusteinen tupakkavero korpeaa maahantuojia. Ne ovat nyt todennäköisesti painaneet monen merkin hintoja alas niin, että arvoperusteinen veronosuus on mahdollisimman pieni.

Savukkeiden yksikköperusteinen vero nousi vuodenvaihteessa 33,50 eurosta 37,50 euroon tuhatta kappaletta kohti. Yksikköperusteinen vero nousee heinäkuun alussa edelleen 41,50 euroon. Arvoperusteinen vero ei muutu; se on 52 prosenttia vähittäismyyntihinnasta.

Arvoperusteinen tupakkavero on jäänne ajalta, jolloin Suomi suojeli kotimaista tupakkateollisuutta tuontia vastaan. Savukkeita ei enää valmisteta teollisesti Suomessa.

Hamstausvarastot

Hinta-ale saattaa olla väliaikainen. Halpuutus koskee niitä tuotteita, joita maahantuojat hamstrasivat vanhalla verokannalla varastoihinsa suuret määrät viime joulukuussa.

Hamstraus on jokavuotinen ilmiö. Tupakkajätit käynnistävät kiihkeän rekkarallin aina joulukuussa. Ne rahtaavat lyhyessä ajassa jopa kymmenen kuukauden menekin vältellessään nousevia veroja.

– Ennakkovarastointi on Suomen lainsäädännön mukaista, koska meiltä puuttuu sen rajoittamista koskeva lainsäädäntö. Sellainen on kuitenkin voimassa 18 muussa EU-maassa, Philip Morrisin Mononen-Mikkilä sanoo.

Tulli ei pystynyt keskiviikkona vahvistamaan viime joulukuun tupakkaverokertymää. Virkamieslähde silti arveli, että entinen meno jatkui ellei kiivamminkin.

Tavoitteet karkaavat

Hinnat saattavat pysyä alennetulla tasolla pitkälle syksyyn. Mitä sen jälkeen tapahtuu, sitä ei kukaan varmuudella tiedä, koska hintapäätökset riippuvat verojen ohella myös yritysten ja kaupan kilpailusta.

Maahantuojat tappelevat paitsi toisiaan myös salakuljetusta, matkustajatuontia sekä alenevaa kulutusta vastaan. Kulutus muuttuu muun muassa siksi, että kuluttajien käteen jäävät tulot vähenevät, mikä taas ruokkii esimerkiksi matkustajatuontia Venäjältä ja Virosta.

Juha Sipilän (kesk) hallitus sanoi hakevansa veronkorotuksella tupakkatuotteiden hintojen nousua ja siten tupakan aiheuttamien haittojen ehkäisemistä.

Hallituksen mukaan veronkorotusten seurauksena kuluttajahintojen piti nousta tänä vuonna 9,6 prosenttia. Alennusmyynnin vuoksi tämä tavoite ei toteudu. Samalla kymmenien miljoonien eurojen lisäverotulot jäävät haaveeksi.